​Die Departement Afrikaans en Nederlands se studentekomitee (voorheen ASK – Afrikaanse Studiekring) staan bekend as VER[r]AS – die Vereniging vir Afrikaansstudente. VER[r]AS word deur 'n studentekomitee bestuur en bestaan gewoonlik uit voorgraadse studente wat Afrikaans en Nederlands as vak neem. Deur die loop van die jaar reël die komitee verskeie geleenthede vir medestudente rondom bepaalde temas wat met Afrikaans verband hou, byvoorbeeld Afrikaanse filmaande, poësie-aande en selfs vasvra- en speletjiesaande.
Dit is weer die opwindende tyd van die jaar wanneer inskrywings vir die jaarlikse studentebundel Penseel oop is! Indien jy graag dig of kortverhale skryf en jou vernuf ten toon wil stel, kan jy enige oorspronklike Afrikaanse gedigte of kortverhale aan penseel@sun.ac.za​ stuur. Die beste bydraes, soos bepaal deur 'n paneel keurders, gaan dan in die bundel verskyn.
Enige student aan die Universiteit Stellenbosch, ongeag hulle fakulteit, mag inskryf. Dit is daarom 'n waardevolle geleentheid vir enige kreatiewe stem!